रायपुर-दुर्ग के बीच अब सिर्फ एक टोल टैक्स
इंफ्रास्ट्रक्चर रिपोर्टर | रायपुर
रायपुर से भिलाई-दुर्ग तक फोरलेन पर अब सिर्फ एक जगह पर टोल टैक्स लगेगा। अभी दो जगहों, कोसानाला और कुम्हारी टोल नाके पर वसूली हो रही है।
इस बारे में बिलासपुर हाईकोर्ट ने एक जनहित याचिका पर राष्ट्रीय राजमार्ग प्राधिकरण (एनएचएआई) से जवाब मांगा है। याचिका की अंतिम सुनवाई संभवत: बुधवार को होनी है। कोर्ट के नोटिस का जवाब देते हुए एनएचएआई और राज्य पीडब्ल्यूडी के एनएच डिवीजन ने रायपुर-दुर्ग के बीच एक ही टोल नाका होने पर सहमति दे दी है। ऐसे में अब केवल कुम्हारी में ही टोल नाका देना होगा। रायपुर-दुर्ग के बीच फोरलेन बनाने वाली कंपनी ने टोल शुल्क की वसूली पूरी कर ली है। इस तरह रायपुर से दुर्ग जाने के लिए न्यूनतम पांच रुपए तक ही टोल शुल्क देना होगा। गौरतलब है, रायपुर और दुर्ग के बीच कोसानाला और कुम्हारी में दो टोल नाकों को लेकर ही याचिका लगी थी। जानकारी के मुताबिक सुनवाई के बाद एनएच प्रशासन एक टोल नाके को हमेशा के लिए बंद करने की तैयारी में है।
कोसानाला नाके से शहर का ट्रैफिक प्रभावित हो रहा : कोसानाला टोल नाके को बंद करने के लिए एनएचएआई ने राज्य शासन व पीडब्ल्यूडी के एनएच डिवीजन को 23 फरवरी को पत्र भेज दिया है। हाईकोर्ट ने इस मामले में जनहित याचिका की सुनवाई करते हुए केंद्र सरकार से पूछा था कि कोसानाला टोल प्लाजा को हटाने के पर उसका क्या पक्ष है। इस पर 8 मार्च को फैसला हो सकता है। याचिका 2006 में राजेंद्र अरोरा ने लगाई थी। इसमें अरोरा ने कहा था कि कोसानाला टोल नाका गलत जगह पर लगाया गया है। इसे एग्रीमेंट के अनुसार नगर निगम सीमा के बाहर डबरापारा के आसपास होना चाहिए। कोसानाला में टोल नाका लगाने से शहर का ट्रैफिक प्रभावित हो रहा है, इसलिए इसे हटाना चाहिए।
राज्य शासन बंद करने के पक्ष में : हाईकोर्ट से नोटिस मिलने के बाद पीडब्ल्यूडी के मुख्य सचिव ने केंद्रीय परिवहन मंत्रालय को प्रस्ताव दे दिया था कि कोसानाला टोल नाका को बंद कर देना चाहिए। इस मुद्दे पर सबकी सहमति बन गई है। कोसानाला टोल नाका बंद होता है तो केवल कुम्हारी टोल नाका में टोल टैक्स की वसूली होगी। इसके लिए अधिसूचना जारी की जा सकती है।
सहमत है केंद्र
कोसानाला टोल नाका बंद करने के लिए केंद्रीय सड़क परिवहन मंत्रालय को प्रस्ताव भेजा गया था। इसके लिए मंत्रालय सहमत है। नेशनल हाइवे डिवीजन को इस बारे में पत्र मिल गया है। केके पिपरी, सीई, एनएच डिवीजन पीडब्ल्यूडी
भास्कर ख़ास
hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva